钦定古今图书集成/明伦汇编/皇极典/第133卷 > 元十九
## 钦定古今图书集成/明伦汇编/皇极典/第133卷 > 元十九

### 文宗本纪二

按《元史文宗本纪》，天历二年“春正月己未朔，立都督
府，以总左右钦察及龙翊卫。庚申，封知枢密院事火
沙为昭武王。床兀儿之子荅邻荅里袭父封为句容
郡王。高丽国遣使来朝贺，遣前翰林学士承旨不荅
失里北还皇兄行在所，仍命太府太监沙剌班奉金
币以往。辛酉，封朵列帖木儿复为楚王，高昌王铁木”
儿补化为中书左丞相，大司农王毅为平章政事，钦
察台知枢密院事。皇兄遣火里忽达孙剌剌至京师，
以伯帖木儿扈从有功，遣使以币帛百匹即行在赐
之。诸王浑都帖木儿薨，取其印及王傅印以赐斡即。
武宁王彻彻秃遣使来言“皇兄启行之期。”癸亥，燕铁
木儿为御史大夫，太平王如故。赐鲁国大长公主钞
二万锭，营第宅。甲子，太白犯垒壁阵，时享于太庙。齐
王月鲁帖木儿薨。乙丑，中书省言：“度支今岁刍槁不
足，常例支给外，凡陈乞者宜勿予。”从之，仍命中书右
丞彻里帖木儿总其事。丙寅，帝幸大崇恩福元寺，遣
使赐西域诸王燕只吉台、海东鹘二。戊辰，遣使献海
东鹘于皇兄行在所。己巳，赐内外军士四万二千二
百七十人钞各一锭作佛事。陕西告饥，赈以钞五万
锭。辛未，以册命皇后告于南郊。赐豫王黄金印。回回
人户与民均当差役。中书省臣言：“近籍没钦察家，其
子年十六，请令与其母同居，仍请继。今臣僚有罪致
籍没者，其妻、其子，他人不得陈乞，亦不得没为官口。”
从之。壬申，遣近侍星吉班以诏往四川招谕囊加台。
癸酉，命中书省、宣徽院臣稽考近侍宿卫廪给，定其
名籍。以辽阳省蒙古、高丽、肇州三万户将校从逆，举
兵犯京畿，拘其符印。制敕。罢今岁柳林田狩。复盐制，
每四百斤为引，引为钞三锭。四川囊加台乞师于镇
西武靖王搠思班，搠思班以兵守关隘。甲戌，复命太
仆卿教化献海东鹘于皇兄行在所。罢中瑞司。丙子，
皇后媵臣张住童等七人授集贤侍讲学士等官。丁
丑，四川囊加台攻破播州猫儿垩隘，宣慰使杨延里
不花开关纳之。陕西蒙古军都元帅不花台者，囊加
台之弟，囊加台遣使招之，不花台不从，斩其使。中书
省臣言：“朝廷赏赉，不宜滥及罔功。鹰、鹘、狮、豹之食，旧
支肉价二百馀锭，今增至万三千八百锭；控鹤，旧止
六百二十八户，今增二千四百户。又佛事岁费，以今
较旧增多，金千一百五十两、银六千二百两、钞五万
六千二百锭、币帛三万四千馀匹，请悉拣汰。”从之。中
正院臣言：“皇后日用所需，钞十万锭，币五万匹，绵五
千斤。”诏：钞予所需之半，币给一万匹。赈大都路涿州
房山、范阳等县饥民粮两月。己卯，以册命皇后告于
太庙。庚辰，赐潜邸说书刘道衡等四人官从七品，薛
允等十六人官从八品。辛巳，起复中书左丞史惟良
为御史中丞，上都官吏惟初入仕及骤陞者黜之，馀
听叙复。以御史台赃罚钞三百锭。赐教坊司撒剌儿。
壬午，以陕西行台御史大夫阿不海牙为中书平章
政事。皇兄遣常侍孛罗及铁住讫先至京师，赏以金
币、居宅，仍遣内侍秃教化如皇兄行在所。播州杨万
户引四川贼兵至乌江峰，官军败之。八番元帅脱出
亦破乌江北岸贼兵，复夺关口。诸王月鲁帖木儿统
蒙古、汉人、荅剌罕诸军及民丁五万五千，俱至乌江。
癸未，遣宣靖王买奴往行在所。丙戌，皇兄明宗即皇
帝位于和宁之北。四川囊加台焚鸡武关大桥，又焚
栈道。命中书省录江陵、汴梁郡县官扈从者三十四
人，并陞其阶秩。陕西大饥，行省乞粮三十万石、钞三
十万锭，诏赐钞十四万锭，遣使往给之。大同路言“去
年旱，且遭兵，民多流殍。”命以本路及东胜州粮万三
千石，减时直十之三赈粜之。奉元蒲城县民王显政
五世同居，卫辉安寅妻陈氏、河间王成妻刘氏、冀宁
李孝仁妻寇氏、濮州王义妻雷氏、南阳郄二妻张氏、
怀庆阿鲁辉妻翟氏，皆以贞节，并旌其门。二月己丑，
曲赦四川囊加台。庚寅，燕铁木儿复为中书右丞相。
立缮工司，掌织御用纹绮，秩正三品。辛卯，帝御大明
殿，册命皇后雍吉剌氏。广西思明路军民总管黄克
顺来贡方物。壬辰，囊加台据鸡武关，夺三叉、柴关等
驿。癸巳，遣翰林侍讲学士曹元用祀孔子于阙里。囊
加台以书诱巩昌总帅汪延昌。丙申，命中书省、翰林国史院官祀太祖、太宗、睿宗御容于普庆寺。丁酉，遣
晋邸部曲之在京师者还所部。囊加台以兵至金州，
据白工关，陕西行省督军御之。枢密院言：“囊加台阻
兵四川，其乱未已，请命镇西武靖王搠思班等皆调
军，以湖广行省官脱欢别薛孛罗及郑昂霄总其兵
进讨。”从之。戊戌，命察罕脑儿宣慰使撒忒迷失将本
部蒙古军，会征西武“靖王等讨四川诸佣雇者，主家
或犯恶逆及侵损己身，许诉官。馀非干己，不许告讦。
著为制。”颁行《农桑辑要》及《栽桑图》。辛丑，中书省议追
尊皇妣亦乞烈氏曰“仁献章圣皇后”，唐兀氏曰“文献
昭圣皇后。”命有司具册宝，建游皇城佛事。云南行省
蒙通、蒙算甸土官阿三木，开南土官哀放八百媳妇，
金齿九十九洞银，沙罗甸咸来贡方物。癸卯，赐吴王
木楠子、西宁王忽荅的迷失、诸王那海罕阔儿吉思
金银有差。丙午，囊加台分兵逼襄阳，湖广行省调兵
镇播州及归州。己酉，荧惑犯井宿。辛亥，帝谓廷臣曰：
“撒迪还言，大兄已即皇帝位，凡二月二十一日以前
除官者，速与制敕，后凡铨选，其诣行在以闻。”庐州路
合肥县地震。壬子，命有司造行在帐殿。癸丑，诸王月
鲁帖木儿等至播州招谕土官之从囊加台者，杨延
里不花及其弟等皆来降。甲寅，立奎章阁学士院，秩
正三品，以翰林学士承旨忽都鲁都儿迷失、集贤大
学士赵世延并为大学士，侍御史撒迪、翰林直学士
虞集并为侍书学士，又置“承制、供奉各一员，更铸钞
板，仍毁其刓者。调河南、江浙、江西、山东兵万一千及
左右翼蒙古侍卫军二千讨四川。”乙卯，置银钞罗甸
等处宣慰司都元帅府。丙辰，奉元临潼、咸阳二县及
畏兀儿八百馀户告饥。陕西行省以便宜发钞万三
千锭赈咸阳麦，五千四百石赈临潼麦，百馀石赈畏
兀儿。遣使以闻，从之。永平、大同二路，上都、云需两府，
贵赤卫皆告饥。永平赈粮五万石，大同赈粜粮万三
千石，云需府赈粮一月，贵赤卫赈粮二月。真定平山
县、河间临津等县，大名魏县，有虫食桑叶尽，虫俱死。
三月辛酉，遣燕铁木儿奉皇帝宝于明宗行在所，仍
命知枢密院事秃儿哈帖木儿、御史中丞八即剌，翰
林直学士马哈某，典瑞使教化的，宣徽副使章吉，佥
中政院事脱因，通政使那海，太医使吕廷玉，给事中
咬驴，中书断事官忽儿忽荅，右司郎中孛别出，左司
员外郎王德明，礼部尚书八剌哈赤等从行。复命有
司奉金千五百两，银七千五百两，币帛各四百匹，及
金腰带二十，诣行在所，以备赐予。帝命廷臣曰：“宝玺
既北上，继今国家政事，其遣人闻于行在所。”癸亥，命
有司造乘舆服御，北迎大驾。改潜邸所幸诸路，名建
康曰集庆，江陵曰中兴，琼州曰乾宁，潭州曰天临。甲
子，减大官羊直。丙寅，跃里帖木儿自行在还，谕旨曰：
“朕在上都，宗王大臣必皆会集，有司当备供帐。上都
积贮，已为倒剌沙所耗，大都府藏闻亦悉虚，供亿如
有不足，其以御史台、司农司、枢密、宣徽、宣政等院所
贮充之。”蒙古饥民之聚京师者，遣往居庸关北，人给
钞一锭、布一匹，仍令兴和路赈粮两月，还所部。戊辰，
云南诸王荅失不花、秃坚不花及平章马忽思等集
众五万，数丞相也儿吉尼专擅十罪，将杀之，也儿吉
尼遁走。八番荅失不花等伪署参知政事等官。己巳，
命改集庆潜邸建大龙翔集庆寺，以来岁兴工。辛未，
监察御史与扎鲁忽赤等官录囚。壬申，以去冬无雪，
今春不雨，命中书及百司官分祷山川群祀。设奎章
阁授经郎二员，职正七品，以勋旧、贵戚子孙及近侍
年幼者肄业。甲戌，旧赐笃麟帖木儿平江田百顷，官
尝收其租米，诏特予之。开辽阳酒禁。乙亥，置行枢密
院，以山东都万户也速台儿知行枢密院事，与湖广、
河南两省官进兵平四川。也速台儿以病不往。命明
里董阿为蒙古巫觋立祠。丁丑，文献昭圣皇后神御
殿月祭，特命如列圣故事。僧、道、也里可温、术忽、答失
蛮为商者，仍旧制纳税。丙戌，囊加台所遣守隘碉门
安抚使布荅思监等降于云南行省。丁亥，雨，土霾。夏
四月己丑，时享于太庙。辛卯，命跃里铁木儿王不怜
吉台代也速台儿讨四川。不怜吉台以母老辞，同佥
枢密院事傅岩起请往，从之。壬辰，匠官年七十者许
致仕。浚漷州漕运河。甲午，四番卫士各分五十人直
东宫。丁酉，给钞万锭，为集庆大龙翔寺，置永业。戊戌，
以陕西久旱，遣使祷西岳、西镇诸祠，赐卫士万三千
人钞，人八十锭。四番卫士旧以万人为率，至是增三
千人。己亥，湖广行省参知政事孛罗奉诏至四川，赦
囊加台等罪。囊加台等听诏，蜀地悉定，诸省兵皆罢。
癸卯，明宗遣武宁王彻彻秃、中书平章政事哈八儿
秃来钖命，立帝为皇太子，命仍置詹事院。罢储庆司。
陕西诸路饥民百二十三万四千馀口，诸县流民又
数十万。先是尝赈之不足。行省复请“令商贾入粟中
盐，富家纳粟补官，及发孟津仓粮八万石及河南、汉
中廉访司所贮官租以赈。”从之。德安府屯田饥，赈粮
千石。常德、沣州、慈利州饥，赈粜粮万石。赈卫辉路饥民万七千五百馀户。丙午，封孛罗不花为镇南王。占
腊国来贡罗香木及象、豹、白猿。戒翰林、典瑞两院官，
“不许互相奏请玺书以护其家。诸王分邑达鲁花赤
受代，不得仍留官所，其父兄所居官，子弟不得再任。”
辛亥，赈邓州诸县被兵逃户粮三千六百石。壬子，赈
通州诸县被兵之民粮两月被俘者四千五百一十
人，命辽阳行省督所属簿录护送归其家。丙辰，行在
所遣只儿哈郎等至京师。河南廉访司言：“河南府路
以兵旱民饥，食人肉，事觉者五十一人，饿死者千九
百五十人，饥者二万七千四百馀人。乞弛山林川泽
之禁，听民采食，行入粟补官之令，及括江淮僧道馀
粮以赈。”从之。江浙行省言：“池州、广德、宁国、太平、建康、
镇江、常州、湖州、庆元诸路，及江阴州饥民六十馀万
户，当赈粮十四万三千馀石”，从之。诸王忽剌荅儿言，
黄河以西所部旱蝗，凡千五百户，命赈粮两月。大都、
兴和、顺德、大名、彭德、怀庆、卫辉、汴梁、中兴诸路，泰安、
高唐、曹、冠、徐、邳诸州饥民六十“七万六千馀户，赈以
钞九万锭、粮万五千石。大都宛平县、保定、遂州、易州
赈粮一月，靖州赈粜粮九千八百石。”濮州鄄城县蚕
灾。大宁兴中州、怀庆孟州、庐州、无为州蝗。广西獠寇
古县。五月丁巳朔，复赐鲁国大长公主钞二万锭，以
构居第。赐“燕铁木儿《祖父纪功碑铭》。”水达达路阿速
古儿千户所大水。己未，遣翰林学士承旨阿邻帖木
儿北迎大驾。命司天监禜星昌王八剌失里还镇。庚
申，太白犯鬼宿积尸气。癸亥，复遣翰林学士承旨斡
耳朵迎大驾。乙丑，命有司给行在宿卫士衣粮及马
刍豆。以储庆司所贮金三十锭、银百锭，建大承天护
圣寺，给皇子宿卫之士千人钞四番，宿卫增为万三
千人，至是又增千人。甲戌，命中书省臣拟注中书六
部官，奏于行在所。乙亥，幸大圣寿万安寺，作佛事于
世祖神御殿，又于玉德殿及大天源延圣寺作佛事。
丙子，武宁王彻彻秃、中书平章政事哈八儿秃至自
行在所，致立皇太子之命。赐彻彻秃金五百两，馀有
差。改储庆使司为詹事院，伯颜铁木儿补化及江南
行台御史大夫阿儿思兰海牙、江浙行省平章政事
曹立，并为太子詹事，又除副詹事、詹事丞及断事官、
家令司典宝、典用、典医等官。丁丑，帝发京师，北迎明
宗皇帝。戊寅，次于大口，征诸王鼎八入朝。庚辰，次香
水园，置江淮财赋都总管府，秩正三品，隶詹事院。陕
西行省言：“凤翔府饥民十九万七千九百人，本省用
便宜，赈以官钞万五千锭。又丰乐八屯军士饥死者
六百五十人，万户府军士饥者千三百人，赈以官钞
百三十锭。”从之。给保定路定兴驿车马，又赈被兵之
民百四十五户粮一月。真定路民被兵者二千七百
四十八户，亦命赈之。上都、《迭只》诸位宿卫士，及开平
县民被兵者，并赈以粮。大名路蚕灾，六月丁亥朔，明
宗遣近侍马驹塔台别不花至。丁酉，铁木儿补化以
旱乞避宰相位，有旨谕之曰：“皇帝远居沙漠，未能即
至京师，是以勉摄大位。今亢阳为灾，皆予阙失所致。
汝其勉修厥职，祇修实政，可以上答天变。”仍命驰奏
于行在。己亥，江浙行省言：“绍兴、庆元、台州”、婺州诸路
饥民，凡十一万八千九十户。乙巳，命中书省逮系也
先捏以还。丙午，永平屯田府所隶昌国诸屯大风骤
雨，平地出水。丁未，太白昼见。庚戌，次于上都之六十
店。辛亥，陕西行台御史孔思迪言：“人伦之中，夫妇为
重。比见内外大臣得罪就刑者，其妻妾即断付他人，
似与国朝旌表贞节之旨不侔，夫亡终制之令相反。
况以失节之妇配有功之人，又与前贤所谓娶失节
者以配身是已，失节之意不同。今后凡负国之臣，籍
没奴婢财产，不必罪其妻子，当典刑者则孥戮之，不
必断付他人，庶使妇人均得守节。请著为令。”壬子，海
运粮至京师，凡百四十万九千一百三十石。是月，陜
西雨。赐凤翔府“岐阳书院”额。书院祀周文宪王，仍命
设学官，春秋释奠，如孔子庙仪。明宗遣吏部尚书别
儿怯不花还京师，命中书集老臣议赈荒之策。时陜
西、河东、燕南、河北、河南诸路流民十数万，自嵩、汝至
淮南，死亡相藉，命所在州县官以便宜赈之。顺、元、思、
播州诸驿，因兵兴，马多羸毙，驿户贫乏，令有司“市马
补之。”益都、莒、密二州，春水夏旱，蝗，饥民三万一千四
百户，赈粮一月。陕西延安诸屯，以旱免征旧所逋粮
千九百七十石。永平屯田府昌国、济民、丰赡诸署，以
蝗及水灾免今年租。汴梁蝗，卫辉蚕灾。峡州旱。淮东
诸路，归德府、徐、邳二州大水。秋七月丙辰朔，日有食
之。丁巳，次上都之三十里店。宗仁卫屯田大水，坏田
二百六十顷。戊午，大都之东安、蓟州、永清、益州潞县
春夏旱，麦苗枯。六月壬子，雨，至是日乃止，皆水灾。己
未，更定《迁徙法》：“凡应徙者，验所居远近，移之千里；在
道遇赦，皆得放还；如不悛，再犯，徙之本省。不毛之地，
十年无过，则量移之。所迁人死，妻子听归土著，著为
令。”征京师僧道商税。癸亥，太白经天。丙子，帝受皇太
子宝。辛巳，发诸卫军六千完京城。冀宁阳曲县雨雹大者如鸡卵。令诸王封邑达鲁花赤，推择本部年二
十五以上、识达、治体、廉慎无过者以充，或有冒滥，罪
及王、傅。遣使以上尊腊羊、钞十锭至大都、国子监助
仲秋上丁释奠。以淮安、海宁州、盐城、山阳诸县去年
“水，免今年田租。”真定、河间、汴梁、永平、淮安、大宁、庐州
诸属县及辽阳之盖州蝗。八月乙酉朔，明宗次于王
忽察都。丙戌，帝入见，明宗宴帝及诸王大臣于行殿。
庚寅，明宗崩，帝入临，哭尽哀。燕铁木儿以明宗后之
命，奉皇帝宝授于帝，遂还。壬辰，次孛罗察罕。以伯颜
为中书左丞相，依前太保。钦察台阿儿思兰海牙、赵
世延并中书平章政事，甘肃行省平章朵儿只为中
书右丞，中书参议阿荣、太子詹事丞赵世安并中书
参知政事，前右丞相塔失铁木儿、知枢密院事铁木
儿补化及、上都留守铁木儿脱并为御史大夫。癸巳，
帝至上都。乙未，赐护守大行皇帝山陵官、御史大夫
孛罗等钞有差。焚四川伪造盐、茶引。丙申，监察御史
徐奭言：“天下不可一日无君，神器不可一时而旷。先
皇帝奄弃臣庶，己逾数日，伏望圣上早正宸极，以安
亿兆之心，实宗社无疆之福。”流诸王忽剌出于海南。
丁酉，命阿荣、赵世安提调通政院事，一切给驿事皆
关白然后给遣。戊戌，四川囊加台以指斥乘舆，坐大
不道弃市。己亥，帝复即位于上都大安阁，大赦天下。
诏曰：“朕惟昔上天启我太祖皇帝肇造帝业，列圣相
承。世祖皇帝既大一统，即建储贰，而我裕皇天不假
年，成宗入继，才十馀载。我皇考武宗归膺大宝，克享
天心，志存不私，以仁庙居东宫，遂嗣宸极。甫及英皇，
降割我家晋邸，违盟构逆，据有神器。天示谴告，竟陨
厥身。于是宗戚旧臣，协谋以举义，正名以讨罪，揆诸
统绪，属在眇躬。朕兴念大兄，播迁朔漠，以贤以长，历
数宜归。”力拒群言，至于再四，乃曰：“艰难之际，天位久
虚，则众志弗固，恐隳大业。朕虽从请，而临御秉初，志
之不移。”是以固让之诏始颁，奉迎之使已遣。寻命阿
剌忒纳失里、燕铁木儿奉“皇帝宝玺，远迓于途。受宝
即位之日，即遣使授朕皇太子宝。朕幸释重负，实获
素心”，乃率臣民，北迎大驾。而先皇帝跋涉山川，蒙犯
霜露，道里辽远。自春徂秋，怀艰阻于历年。望都邑而
增慨，徒御弗慎，屡爽节宣。信使往来，相望于道路，彼
此思见，交切于衷怀。八月一日，大驾次王忽察都。朕
欣瞻对之“有期，独兼程而先进。相见之顷，悲喜交集。
何数日之间，而宫车弗驾？国家多难，遽至于斯！念之
痛心，以夜继日。诸王大臣以为祖宗基业之隆，先帝
付托之重，天命所在，诚不可违，请即正位，以安九有。
朕以先皇帝奄弃方新，摧怛何忍，衔哀？”辞对固请，弥
坚执谊。伏阙者三日，皆宗社大计，乃以八月十“五日
即皇帝位于上都，可大赦天下。自天历二年八月十
五日昧𤕤以前，罪无轻重，咸赦除之。於戏！戡定之馀，
莫急乎与民休息，丕变之道，莫大乎使民知义。亦惟
尔中外大小之臣，各究乃心，以称朕意。”庚子，命阿荣、
赵世安督造建康龙翔集庆寺。辛丑，立宁徽寺，掌明
宗宫分事。壬寅，以钞万锭、币帛二千匹供明宗后《八
不沙》费用。升奎章阁学士院，秩正二品。更司籍郎为
群玉署，秩正六品。癸卯，幸世祖所御幄殿祓祭。禁凡
送诸王、驸马恩赐者毋受金币，犯者以赃论，或以衣
马为赠者听。遣道士苗道一、吴全节修醮事于京师，
毛颖远祭遁甲神于上都南屏山、大都西山。甲辰，命
司天监及回回司天监禜星。中书省臣言：“祖宗故事，
即位之初，必恩赉诸王百官。比因兵兴，经费不足。请
如武宗之制，凡金银五铤以上减三之一，五铤以下
全畀之。又以七分为率，其二分准时直给钞。”制可。遣
钦察台先还京师，经理政务。燕铁木儿、阿荣留上都
监，给恩赉金币。以仁宗、英宗潜邸宿卫士二百人还
“大都，备直宿。”乙巳，立艺文监，秩从三品，隶奎章阁学
士院。又立艺林库、广成局，皆隶艺文监。赐御史中丞
史惟良沛县地五十顷。发诸卫军浚通惠河。丙午，自
庚子至是日，昼雾夜晴。封牙纳失里为辽王，以故辽
王脱脱印赐之。出官米五万石赈粜京师贫民。丁未，
以马扎儿台为上都留守，马扎儿台前为陕西行台
侍御史，坐涂毁诏书得罪，以其兄伯颜有功，故特官
之。戊申，封诸王宽彻为肃王。己酉，车驾发上都。赐明
宗北来卫士千八百三十人，各钞五十锭，怯薛官十
二人各钞二百锭。赐诸部曲出征者币帛，人各二匹。
遣还冀宁之忻州，兵后荐饥，赈钞千锭。庚戌，改“詹事
院为储政院，伯颜兼”储政使，中政使哈撒儿不花、太
子詹事丞霄云世月思、前储庆使姚炜并储政使河
东宣慰使哈散，托朝贺为名，敛所属钞千锭入己，事
觉，虽会赦，仍征钞还其主。敕：“自今有以朝贺敛钞者，
依枉法论罪。”癸丑，征吴王泼皮及其诸父木楠子赴
京师。甲寅，置隆祥总管府，秩正三品，总建大承天护
圣寺工役。监察御史劾“前丞相别不花昔以赃罢，天
历初因人成功，遂居相位，既矫制以买驴家赀赐平
章速速，又与速速等潜呼日者推测圣算。今奉诏已释其罪，宜窜诸海岛，以杜奸萌。”帝曰：“流窜海岛，朕所
不忍，其并妻子置之。”集庆、河南府路旱疫，又被兵赈。
以本府屯田租及安丰务递运粮三月，莒、密、沂诸州
饥民采草木实，盗贼日滋，赈以米二万一千石，并赈
晋宁路饥民钞万锭。大名、真定、河间诸属县及湖、池、
饶诸路旱，保定之行唐县蝗。加封大都城隍神为护
国保宁王，夫人为护国保宁王妃。九月乙卯朔，作佛
事于大明殿、兴圣、隆福诸宫。市故宋太后全氏田为
大承天护圣寺永业。戊午，赐武宁王彻彻秃金百两、
银五百两，西域诸王燕只吉台金二千五百两、银万
五千两、钞币有差。己未，立龙翔万寿营缮提点所。海
南营缮提点所并秩正四品，隶隆祥总管府。庚申，加
封故领诸路道教事张留孙为上卿、大宗师、“辅成赞
化保运神德真君。”辛酉，凡往明宗所送宝官吏越次
超陞者，皆“从黜降。”赈甘肃行省沙州、察八等驿钞各
千五百锭。癸亥，敕“宣徽院所储金银钞币，百司毋得
奏请。”甲子，赐云南乌撒土官禄余、曲靖土官举精衣
各一袭。丁卯，大驾至大都。戊辰，敕翰林国史院官同
奎章阁学士采辑本朝典故，准《唐、宋会要》，著为《经世
大典》。召威顺王宽彻不花赴阙，敕使者颁诏赦，率日
行三百馀里。既受命，逗遛三日，及所至饮宴稽期者
治罪，取赂者以枉法论。辛未，以控鹤士二十人赐宣
靖王买奴。监察御史劾奏：“知枢密院事塔失帖木儿，
阿附倒剌沙，又与王禅举兵犯阙。今既待以不死，而
又付之兵柄，事非便。”诏罢之。壬申，怯薛官武备卿定
住特授开府仪同三司。癸酉，帝御大明殿，受诸王、百
官朝贺。铁木迭儿诸子锁住等，明宗尝敕流于南方。
燕铁木儿言：锁住，天历初有劳于国，请各遣还田里。
从之。甲戌，命江浙行省明年漕运粮二百八十万石
赴京师。广西思明州土官黄宗永遣其子来贡虎豹
方物。乙亥，史惟良上疏言：“今天下郡邑被灾者众，国
家经费若此之繁，帑藏空虚，生民凋瘵，此政更新百
废之时。宜遵世祖成宪，汰冗滥蚕食之人，罢土木不
急之役，事有不便者咸厘正之。如此则天灾可弭，祯
祥可致。不然，将恐因循苟且，其弊渐深，治乱之由，自
此而分矣。”帝嘉纳之。丙子，改太禧院为大禧宗禋院。
立温州路竹木场。以卫辉路旱，罢苏门岁输米二千
石。铁木儿补化加录军国重事。以翰林学士承旨也
儿吉尼、元帅梁国公都列捏并知行枢密院事。立卫
候司，秩正四品，隶储政院。赈陕西临潼等二十三驿，
各钞五百锭。论也先捏以不忠不敬，伏诛。岚、管、临三
州，所居诸王八剌马、忽都火者等部曲乘乱为寇，遣
省、台、宗正府官往督有司捕治之。壬午，伯颜以病在
告，居赤城，遣使召赴阙。封知枢密院事燕不邻为兴
国公，以大司农卿燕赤为司徒。癸未，建颜子庙于曲
阜所居陋巷、上都西按塔罕阔千忽剌秃之地。以兵
旱，民告饥，赈粮一月。冬十月甲申朔，帝服衮冕，享于
太庙。丙戌，命钦察台兼领度支监。遣镇南王孛罗不
花还镇扬州。禁奉元永平酿酒。戊子，知枢密院事、昭
武王火沙知行枢密院事。己丑，立大承天护圣寺营
缮提点所，秩正五品。又立大都等处、平江等处田赋
提举司二，秩从五品，皆隶隆祥总管府。辛卯，燕铁木
儿率群臣请上尊号，不许。云南行省立元江等处宣
慰司。申饬海道转漕之禁。籍四川囊加台家产，其党
杨静等皆夺爵，杖一百七，籍其家，流辽东。封太禧宗
禋使秃坚帖木儿为梁国公。甲午，以登极恭谢，遣官
代祀于南郊、社稷。中书省臣言：“旧制，朝官以三十月
为一考，外任则三年为满。比年朝官率不久于其职，
或数月即改迁，于典制不类，且治迹无从考验，请如
旧制为宜。”敕：除风宪官外，其馀朝官，不许二十月内
迁调。监察御史劾奏：“吏部尚书八喇哈赤先除陕西
行台侍御史，避难不行。”罢之。丙申，中书省臣言：“臣等
谨集枢密院、御史台、翰林、集贤院、奎章阁、太常礼仪
院、礼部诸臣僚，议上大行皇帝尊谥曰翼献景孝皇
帝，庙号明宗，国言谥号曰护都笃皇帝。”是日，奉玉册、
玉宝于太庙如常仪。命江西、湖广分漕米四十万石，
以纾江、浙民力。给钞十五万锭，赈陕西饥民。己亥，加
封天妃为“护国庇民广济，福惠明著天妃”，赐庙额曰
“灵慈”，遣使致祭。申饬都水监河防之禁。辛丑，遣使括
勘内外郡邑官久次事故应代者，岁终上名干中书
省。以怯怜口诸色民匠总管府及所属诸司隶徽政
院者，悉隶“储政院。发中政院、财赋总管府粮储在江
南者赴京师，以助经费，验时直以钞还之。诸王、公主、
官府、寺观拨赐田租，除鲁国大长公主听遣人征收
外，其馀悉输于官，给钞酬其直。”壬寅，弛陕西山泽之
禁以与民。大宁路地震。癸卯，命道士苗道一建醮于
长春宫。改琼州军民安抚司为乾宁军民安抚司。升
定安县为南康州，隶海北元帅府，以南建洞主王官，
知州事，佩金符，领军民。监察御史劾奏：“张思明在仁
宗朝，阿附权臣铁木迭儿，间谍两宫，仁宗灼见其奸，
既行黜降。及英宗朝铁木迭儿再相，复援为左丞，稔恶不悛，竟以罪废。今又冒居是官，宜从黜罢。”诏罢之。
敕刑部尚书察民之无赖者惩治之。甲辰，畏兀僧百
八人作佛事于兴圣殿。戊申，以江、淮财赋都总管府
隶储政院，供皇后汤沐之用，作佛事于广寒殿。征朵
朵王士熙等十二人于贬所，放还乡里。庚戌，以亲祀
太庙礼成，诏天下，罢大承天护圣寺工役。囚在狱三
年，疑不能决者释之。民间拖欠官钱无可追征者，尽
行蠲免。命通政院官分职往所在官司佥补逃亡驿
户。大都至上都并塔思哈剌、旭麦怯诸驿，自备首思，
供给繁重，天历三年，官为应付。免征奉元路民间商
税一年，命所在官司设置常平仓。云南八番为囊加
台所诖误，反侧未安者，并贳其罪。免各处煎盐灶户
杂泛夫役。二年，遣使代祀岳渎山川。免永平屯田总
管府田租。申禁天下私杀马牛。明宗乳媪夫斡耳朵
在武宗时为大司徒，仁宗朝拘其印，燕铁木儿以为
言，诏给还之。云南威楚路黄州土官长放遣其子来
朝贡。湖广常德、武昌、澧州诸路旱饥，出官粟赈粜之。
陕西凤翔府饥民四万七千户，皆赈以钞。十一月乙
卯，以立皇后，诏天下受佛戒于帝师，作佛事六十日。
丙辰，以句容郡王荅邻荅里知行枢密院事。诏“列圣
诸宫后妃陪从之臣，永给衣廪刍粟。”后八不沙请为
明宗资冥福，命帝师率群僧作佛事七日于大天源
延圣寺，道士建醮于玉虚、天宝、太乙、万寿四宫及武
当、龙虎二山。戊午，遣使代祀天妃。赐燕铁木儿宅一
区。皇后以银五万两助建大承天护圣寺。寇州旱，命
朵耳只亦都护为河南行省丞相。近制，行省不设丞
相，中书省以为言。帝有旨：“朵耳只先朝旧臣，不当以
例拘武宗宿卫士，岁赐如仁宗卫士例。”西夏僧总统
封国公，冲卜卒，其弟监藏班臧卜袭职，仍以玺书印
章与之。癸亥，以翰林学士承旨阔彻伯知枢密院事，
位居众知院事上。甲子，庐州旱饥，发粮五千石赈之，
止鹰坊毋猎。畿甸、江西龙兴、南康、抚、瑞、袁、吉诸路旱。
丙寅，升山东、河北蒙古军大都督府，秩从二品。改普
庆修寺人匠提举司为营缮提点所，秩从五品，隶崇
祥总管府。云南威楚路土官眤放来朝贡。罢功德使
司，以所掌事归宣政院。己巳，撒迪为中书右丞。命中
书左丞赵世安提调国子监学。庚午，诸王阔不花至
自陕西，收其印遣还。壬申，毁广平王木剌忽印，命哈
班代之，更铸印以赐。癸酉，太阴犯填星。丙子，诸王阿
剌忒纳失里翊戴有劳，以其父越王秃剌印与之。丁
丑，复立孟定路军民总管府，复给元江路军民总管
府印。湖广州县为广远等阿寇掠者二百八十馀所，
命行省平章刘脱欢招捕之。造青木绵衣万领，赐围
宿军。乙卯，翰林国史院臣言：“纂修《英宗实录》，请具倒
剌沙款伏付史馆。”从之。高丽国王王焘久病不能朝
请，命其子桢袭位。以平江官田百五十顷赐大龙翔
集庆寺及大崇禧万寿寺。辛巳，迁山东、河北蒙古军
大都督府于濮州，仍听山东廉访司按治。钦察台兼
右都威卫使。壬午，诏豫王阿剌忒纳失里镇云南，赐
其卫士钞万锭，仍每岁豫给其衣廪。十二月甲申，给
豳王忽塔忒迷失王传印。以西僧辇真吃剌思为帝
师。诏僧尼徭役，一切无有所与。丙戌，诏百官一品至
三品先言朝政得失一事，四品以下悉听敷陈，仍命
赵世安、阿荣辑录所上章疏，善者即议举行。追封燕
铁木儿曾祖班都察为溧阳王，祖土土哈为昇王，父
床兀儿为杨王。庚寅，祓祭于太祖幄殿，以永吉为大
司徒。中书省臣言：“旧制，凡有奏陈，众议定，共署乃入
奏。近年事方议拟，一二省臣辄已上请，致多乖滞。今
请如旧制。”御史台臣言：“风宪官赴任，毋拘远近，均给
驿为宜。”并从之。辛卯，命帝师率其徒作佛事于凝晖
阁。甲午，冀宁路旱饥，赈粮二千九百石。乙未，改封前
镇南王帖木儿不花为宣让王。初，镇南王脱不花薨，
子孛罗不花幼，命帖木儿不花袭其爵。孛罗不花既
长，帖木儿不花请以王爵归之，乃特封宣让王，以示
褒宠。收诸王帖古思金印。诏谕廷臣曰：“皇姑鲁国大
长公主蚤寡，守节不从。诸叔继尚，鞠育遗孤。其子袭
王爵，女配予一人。朕思庶民若是者，犹当旌表，况在
懿亲乎？赵世延、虞集等可议封号以闻。”诏：诸僧寺田
自金、宋所有及累朝赐予者，悉除其租，其有当输租
者，仍免其役，僧还俗者，听复为僧。戊戌，以淮、浙、山东、
河间四转运司盐引六万为鲁国大长公主汤沐之
资。己亥，遣使驿致故帝师舍利还其国，给以金五百
两、银二千五百两、钞千五百锭、币五千匹。加谥汉长
沙王吴芮为长沙文惠王。壬寅，命江浙行省印佛经
二十七藏。癸卯，蕲州路夏秋旱饥，赈米五千石。甲辰，
以明年正月武宗忌辰，命高丽汉僧三百四十人预
诵佛经二藏于大崇恩福元寺。丁未，造至元钞四十
五万锭，中统钞五万锭，如岁例。中书省臣言：“在京酒
坊五十四所，岁输课十馀万锭，比者，间以赐诸王、公
主及诸官寺，诸王、公主自有封邑，岁赐官寺亦各有
常产，其酒课悉令仍旧输官为宜。”从之。开河东冀宁路、四川、重庆路酒禁。罢土番巡捕都元帅府赈上郡
留守司八剌哈赤二千二百馀户、烛剌赤八百馀户
粮三月、钞有差，牙连秃杰鲁迭所居鹰坊八百七十
户粮三月。戊申，以玥璐不花为御史大夫，兼领隆祥
总管府事。庚戊，诏兴举中政院事。辛亥，趣内外已授
官者速赴任。改上都馒头山为天历山。壬子，织《武宗
御容》成，即神御殿作佛事，敕“凡阶开府仪同三司者，
班列居一品之前。”武昌、江夏县火，赈其贫乏者二百
七十户粮一月。黄州路及恩州旱，并免其租。是岁，会
赋入之数：金三百二十七铤，银千一百六十九铤，钞
九百二十九万七千八百锭，币帛四十万七千五百
匹，丝八十八万四千四百五十斤，绵七万六百四十
五斤，粮千九十六万五十三石。